রিমন, রহিম ও অনিক ওরা তিন বন্ধু। একই পাড়ায় বসবাস। তাদের তিন বন্ধুকে দেখে মনে হয় যেনো সহোদর তিন ভাই। বয়সের দিক থেকে কিছুটা তারতম্য হলেও পড়ালেখা একই ক্লাসে। প্রতিদিনের মতো আজো তিন বন্ধু বসে গল্প করছিলো, হঠাৎ রহিম বলে উঠলো চলো আমরা তিন বন্ধু মিলে কিছু একটা করি। অনিক বলল কি করতে পারি? উত্তরে রহিম বলল, হ্যাঁ আমরা নিশ্চয়ই ভালো কিছু করতে পারি। এ কথা শুনে রিমন বলল, আমরা ভালো কিছু করতে পারি তবে তার আগে আমাদের নিজেদেরকে ভালো হতে হবে। রহিম প্রশ্ন করলো আমাদের কিভাবে ভালো হতে হবে? উত্তরে রিমন বলল, দেখ বন্ধু আল্লাহ আমাদের এই দুনিয়াতে প্রেরণ করেছেন একটি উদ্দেশ্য নিয়ে। আর তা হলো নিয়মিত তার ইবাদত করা। সর্বদা ইসলামের ওপর অটল অবিচল থাকা এবং শরয়ী বিধিবিধানসমূহ সঠিকভাবে মেনে চলা। কিন্তু সত্যিই কি আমরা তা করছি? এই দুনিয়ার মোহে পড়ে আমরা নিজেদের ধবংসের দিকে ঠেলে দিচ্ছি এবং চিরস্থায়ী সুখ ও শান্তির জায়গা জান্নাত থেকে বঞ্চিত হচ্ছি। নিজে যদি ভালো না হই তাহলে যতই ভালো কাজ করি না কেনো তা কখনো আল্লাহর কাছে গ্রহণযোগ্য হবে না। রিমনের এ কথাগুলো শুনে রহিম ও অনিক অনেকক্ষণ চুপ হয়ে রইলো। তারা তাদের ভুল বুঝতে পেরে বলল, হ্যাঁ বন্ধু আমরা ভুল করেছি। এখন থেকে তুমি আমাদের এগুলো শিক্ষা দেবে। রিমনের পিতা একজন ইসলামী শিক্ষিত লোক। তিনি সরকারি একটি প্রতিষ্ঠানে দীর্ঘদিন ধরে চাকরি করছেন। এ জন্য রিমন ছোটবেলা থেকেই নিয়মিত নামাজ পড়ে এবং অন্যান্য ইবাদতগুলোও পালন করে।